कल्ल शामी तकर जिसलै में दफ्तरा परतोंदे बारी फल खरीदने गी सब्जी-मण्डी गेआ, एह् गल्ल मिगी पूरे तरीके कन्नै बिस्सरी चुकी दी ही। मार्किट चा फल खरीदियै अपनें दौनें हत्थें च लफाफे चुक्के दे में अपनी कारा कोल आया। कार में मार्किट कोला पिच्छें ‘पार्क’ कीती दी ही। लाक खोह्‌ल्लियै जिसलै में पिछली सीट उप्पर लफाफे रक्खा करदा हा, मिगी फ्ही कन्नें च घूं-घूं ते सुर-सुर दी बाज सनोची। पैह्‌ले बारी आंगर गै एह् बाज इक सीह्‌टी च बदली गेई। पर इस बारी सीह्‌टी दी कूक बड़ी तेज ही ते कन्नै दे पर्दे गी फाड़ने आह्‌ली ही। इस बारी एह् क्या चिरा तगर मेरे कन्नें ते दमागा च गूंजदी रे’ई। किश घबराह्‌ट ते तकलीफ बी मैह्‌सूस होई। में सीटा पर डु’ल्ले दे फलें गी किट्‌ठे करदे होई उसलै बी सोचेआ हा जे कुसै कन्नै आह्‌ले डाक्टरा गी दस्सना गै पौग।